text: পড়ে গিয়ে কপাল ফাটল দুর্গাপুরের মেয়রের – Bardhaman Durgapur Asansol : A guide to Burdwan District
  Home Durgapur পড়ে গিয়ে কপাল ফাটল দুর্গাপুরের মেয়রের
  পড়ে গিয়ে কপাল ফাটল দুর্গাপুরের মেয়রের
  হাসপাতালে করা হল সিটি স্ক্যান
  দুর্গাপুর পুরসভার মেয়র দিলীপ অগস্তি পুরসভার সিঁড়ি থেকে পড়ে গিয়ে গুরুতর আহত হলেন। বুধবার পুরসভায় কাউন্সিলর ও মেয়র পারিষদদের নিয়ে এক গুরুত্বপূর্ণ মিটিং সেরে মেয়র দিলীপ অগস্তি পুরসভার সিঁড়ি দিয়ে নামতে গিয়ে পা পিছলে পড়ে যান বলে জানা গেছে। এতে মেয়রের কপাল ফেটে রক্তপাত হয়। সঙ্গে সঙ্গে মেয়রের দেহরক্ষী সহ অন্যান্য কাউন্সিলর ও মেয়র পারিষদরা ছুটে গিয়ে মেয়রকে তুলে পুরসভার চিকিৎসক দিয়ে প্রাথমিক চিকিৎসা করিয়ে গান্ধীমোড়ের দি হেল্থ ওয়ার্ল্ড হাসপাতালে ভর্তি করা হয়।
  হাসপাতাল সূত্রে জানা গেছে, মেয়রের মাথার সিটি স্ক্যান করা হয়েছে। মেয়র দিলীপ অগস্তি পড়ে গিয়ে আহত হওয়ার খবর শুনে পশ্চিম বর্ধমান জেলা তৃণমূল কংগ্রেসের কার্যকরী সভাপতি উত্তম মুখার্জি ছুটে যান হেল্থ ওয়ার্ল্ড হাসপাতালে। উত্তম মুখার্জি বলেন, 'পুরসভার এক গুরুত্বপূর্ণ মিটিং সেরে মেয়র সিঁড়ি দিয়ে নামার সময় পা পিছলে পড়ে যান। মেয়রের কপাল ফেটে গেছে। হাসপাতালে ভর্তি করা হয়েছে। মাথার সিটি স্ক্যান হয়েছে। সিটি স্ক্যান রিপোর্টে তেমন কিছু পাওয়া যায় নি।। বর্তমানে মেয়র ভালো আছেন। কিছুক্ষণ অবজারভেশনে রেখে তাঁকে হাসপাতাল থেকে ছেড়ে দেওয়া হবে।'